Illum il-Kummissjoni adottat il-proposta tagħha għall-opportunitajiet tas-sajd fil-Baħar Baltiku għall-2021. Abbażi tal-aktar parir xjentifiku reċenti disponibbli u sabiex tittejjeb is-sostenibbiltà fit-tul tal-istokkijiet tal-ħut, il-Kummissjoni qed tipproponi li jiżdiedu l-opportunitajiet tas-sajd għall-aringi fil-Golf ta' Riga u għas-salamun tal-baċir ewlieni, filwaqt li jinżammu l-livelli attwali tas-sajd għall-aringi fil-Golf tal-Botnja, il-laċċ ikħal u l-barbun tat-tbajja'. Il-Kummissjoni tipproponi tnaqqis tal-opportunitajiet tas-sajd għall-bqija tal-istokkijiet koperti mill-proposta. Virginijus Sinkevičius, il-Kummissarju għall-Ambjent, l-Oċeani u s-Sajd, stqarr: “Hemm diversi fatturi li jinfluwenzaw il-qagħda tal-istokkijiet tal-ħut fil-Baħar Baltiku. Fosthom insibu s-sajd, iżda fatturi oħra bħat-tniġġis tal-baħar u t-tibdil fil-klima qed ikollhom impatt serju fuq is-saħħa tal-istokkijiet. Is-sostenibbiltà fit-tul tal-Baħar Baltiku mhijiex għażla iżda obbligu. Illum qed nadottaw proposta realistika, li jien konvint li se taħdem kemm għas-sajjieda kif ukoll għall-ħut. Ninsab ħerqan li naħdem mal-Istati Membri u ma' partijiet ikkonċernati oħra fil-Baltiku. Peress li l-pressjonijiet fuq l-istokkijiet tal-ħut tal-Baltiku ma jistgħux jiġu indirizzati biss permezz tal-politika tas-sajd, jien ħadt l-inizjattiva li nlaqqa' Konferenza Ministerjali tal-Istati Baltiċi kollha tal-UE sabiex il-fatturi kollha jiġu indirizzati b'mod komprensiv, bl-għan li jiġi żgurat futur fit-tul għall-Baltiku.” Il-qabdiet totali permissibbli (TAC) proposti huma bbażati fuq parir xjentifiku tal-Kunsill Internazzjonali għall-Esplorazzjoni tal-Baħar (ICES) u jsegwu l-pjan ta' ġestjoni pluriennali tal-Baltiku li ġie adottat mill-Parlament Ewropew u mill-Kunsill fl-2016. Tul dawn l-aħħar snin, is-sajjieda, l-industrija u l-awtoritajiet pubbliċi tal-UE għamlu sforzi importanti biex jerġgħu jinbnew l-istokkijiet tal-ħut fil-Baħar Baltiku. Meta kien disponibbli parir xjentifiku komplut, id-deċiżjonijiet preċedenti dwar l-opportunitajiet tas-sajd fil-Baltiku rnexxielhom jistabbilixxu opportunitajiet tas-sajd f'konformità mal-prinċipju tar-rendiment massimu sostenibbli (MSY) għal sebgħa minn tmien stokkijiet, li jkopru 95 % tal-volum tal-ħut li nħatt l-art. Madankollu, fl-2019 ix-xjenzjati skoprew li s-sitwazzjoni kienet inqas stabbli minn kif kien ġie stmat qabel. Għalhekk, hija meħtieġa azzjoni deċiżiva biex l-istokkijiet kollha jiġu rkuprati u biex jiġi żgurat li dawn jikbru jew jibqgħu f'livelli sostenibbli, f'konformità mal-MSY. Il-Kunsill issa se jeżamina l-proposta tal-Kummissjoni bil-ħsieb li tiġi adottata waqt laqgħa Ministerjali bejn id-19 u l-20 ta' Ottubru. Bakkaljaw Rigward il-bakkaljaw tal-Baltiku tal-Lvant, fl-2019 ix-xjenzati skoprew li d-daqs tal-istokk kien naqas b'mod sostanzjali u li kien ilu taħt il-limiti bijoloġiċi sikuri għal perjodu ta' żmien. Billi l-kwistjoni hija urġenti, il-Kummissjoni pprojbixxiet is-sajd għall-bakkaljaw fiż-żoni bl-akbar preżenza ta' bakkaljaw tal-Baltiku tal-Lvant fit-tieni nofs tal-2019. Fuq proposta tal-Kummissjoni, il-Kunsill naqqas il-qabda totali permissibbli għall-2020 b'mod sostanzjali, stabbilixxa limiti għall-użu tagħha għal qabdiet inċidentali biss, estenda ż-żmien u l-kamp ta' applikazzjoni tal-perjodu tal-għeluq għar-riproduzzjoni eżistenti u pprojbixxa s-sajd rikreattiv f'żoni bl-akbar preżenza ta' bakkaljaw fil-Baltiku tal-Lvant. Billi s-sitwazzjoni tal-istokk għadha ma tjibitx, il-Kummissjoni, abbażi ta' parir xjentifiku, tipproponi li l-qabda totali permissibbli għall-qabdiet inċidentali titnaqqas b'70 %, filwaqt li jinżammu fis-seħħ il-miżuri kollha ta' akkumpanjament. Il-livelli tal-bakkaljaw tal-Baltiku tal-Punent ilhom baxxi ħafna għal diversi snin. Fl-2018, l-indikazzjonijiet urew żieda fid-daqs tal-istokk. Sfortunatament, minn dak iż-żmien ‘l hawn, id-daqs tal-istokk ġie rivedut 'l isfel minn sena għal sena, u għadu taħt il-livelli aċċettabbli għall-ispeċi. Għalhekk, il-Kummissjoni qed tipproponi li l-qabdiet totali permissibbli jitnaqqsu bi 11 %, filwaqt li jinżammu fis-seħħ il-miżuri kollha ta' akkumpanjament adottati għall-2020. Dawn il-miżuri jikkonsistu minn perjodu tal-għeluq għar-riproduzzjoni fiż-żona kollha, u minn limitu ta' ħames ħutiet kuljum u ta' żewġ ħutiet matul il-perjodu tal-għeluq għas-sajjieda rikreattivi. Barra minn hekk, fl-ilmijiet aktar fondi tal-parti tal-Lvant l-użu tat-TAC huwa limitat għal qabdiet inċidentali, filwaqt li s-sajd rikreattiv huwa pprojbit. Dawn il-miżuri fil-parti tal-Lvant huma meħtieġa kemm minħabba l-preżenza mħallta ta' bakkaljaw tal-Baltiku tal-Lvant u ta' bakkaljaw tal-Baltiku tal-Punent fiż-żona, kif ukoll minħabba l-kundizzjoni eċċezzjonalment ħażina tal-istokk tal-bakkaljaw tal-Baltiku tal-Lvant. Aringi Id-daqs tal-istokk tal-aringi tal-Baltiku tal-Punent għadu taħt il-limiti bijoloġiċi sikuri. Għalhekk, il-Kummissjoni qed tipproponi li l-qabdiet totali permissibbli jitnaqqsu b'50 %. Għall-aringi tal-Baltiku Ċentrali, il-Kummissjoni tipproponi tnaqqis ta' 36 % f'konformità mal-parir tal-ICES, minħabba li d-daqs tal-istokk niżel taħt il-livelli aċċettabbli għall-ispeċi. F'konformità mal-parir tal-ICES, il-Kummissjoni qed tipproponi li l-livell tat-TAC għall-Golf tal-Botnja jinżamm, filwaqt li s-sitwazzjoni għall-aringi ta' Riga tippermetti żieda ta' 15 % fit-TAC. Barbun tat-tbajja' Filwaqt li l-parir tal-ICES jippermetti żieda, il-Kummissjoni tipproponi ċerta prudenza. Hija tipproponi li l-livell tat-TAC jinżamm kif inhu sabiex jiġu protetti l-istokkijiet tal-bakkaljaw, li jinsabu f'qagħda xejn tajba, minħabba li l-bakkaljaw huwa qabda inċidentali inevitabbli fis-sajd għall-barbun tat-tbajja'. Laċċ ikħal Bħal fil-każ tal-barbun tat-tbajja', il-parir tal-ICES dwar il-laċċ ikħal jippermetti żieda. Il-Kummissjoni tagħti parir li tiġi eżerċitata l-prudenza, u tipproponi li l-livell tat-TAC jinżamm kif inhu. Dan minħabba li l-laċċ ikħal u l-aringi jinqabdu fis-sajd imħallat u t-TAC għall-aringi tal-Baltiku Ċentrali jrid jitnaqqas b'mod sinifikanti. Barra minn hekk, il-laċċ ikħal huwa speċi tal-priża għall-bakkaljaw nieqes mill-ikel, li ma jinsabx f'qagħda tajba. Salamun Skont stima tal-ICES, il-kwistjonijiet preċedenti b'rabta mar-rappurtar żbaljat dwar il-qabdiet ta' salamun fil-baċir ewlieni ntemmu. Għalhekk, f'konformità mal-parir tal-ICES, il-Kummissjoni qed tipproponi li t-TAC tiżdied b'9 %. Madankollu, abbażi tal-parir tal-ICES, il-Kummissjoni tipproponi li l-livelli tas-sajd għall-Golf tal-Finlandja jitnaqqsu b'10 %. Hawn taħt issib tabella dettaljata. Sfond Il-proposta dwar l-opportunitajiet tas-sajd hija parti mill-approċċ tal-Unjoni Ewropea biex il-livelli tas-sajd jiġu aġġustati għal miri ta' sostenibbiltà fit-tul, jew ir-rendiment massimu sostenibbli (MSY) sal-2020 kif miftiehem mill-Kunsill u mill-Parlament Ewropew fil-Politika Komuni tas-Sajd. Il-proposta tal-Kummissjoni hija wkoll konformi mal-intenzjonijiet tal-politika mfissra fil-Komunikazzjoni tal-Kummissjoni “Lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2021” u mal-Pjan Pluriennali għall-ġestjoni tal-istokkijiet tal-merluzz, l-aringi u l-laċċ ikħal fil-Baħar Baltiku. Aktar informazzjoni Proposta għal Regolament tal-Kunsill li jiffissa għall-2021 l-opportunitajiet tas-sajd għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar Baltiku Anness tal-Proposta għal Regolament tal-Kunsill li jiffissa għall-2021 l-opportunitajiet tas-sajd għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar Baltiku Mistoqsijiet u Tweġibiet dwar l-Opportunitajiet tas-Sajd fil-Baħar Baltiku fl-2021 Tabella: Ħarsa ġenerali lejn il-bidliet fit-TAC għall-2020-2021 (ċifri f'tunnellati ħlief għas-salamun, fejn jirreferu għall-għadd ta' unitajiet) 2020 2021 Stokk u żona tas-sajd tal-ICES; subdiviżjoni Ftehim tal-Kunsill (f'tunnellati u % ta' bidla mit-TAC tal-2019) Proposta tal-Kummissjoni (f'tunnellati u % ta' bidla mit-TAC tal-2020) Bakkaljaw tal-Baltiku tal-Punent 22-24 3,806 (-60 %) 3,395 (-11 %) Bakkaljaw tal-Baltiku tal-Lvant 25-32 2,000 (-92 %) 595 (-70 %) Aringi tal-Baltiku tal-Punent 22-24 3,150 (-65 %) 1,575 (-50 %) Aringi tal-Botnja 30-31 65,018 (-27 %) 65,018 (0 %) Aringi ta' Riga 28.1 34,445 (+11 %) 39,446 (+15 %) Aringi tal-Baltiku Ċentrali 25-27, 28.2, 29, 32 153,384 (-10 %) 97,551 (-36 %) Laċċ ikħal 22-32 210,147 (-22 %) 210,147 (0 %) Barbun tat-tbajja' 22-32 6,894 (-32 %) 6,894 (0 %) Salamun tal-Baċir Ewlieni 22-31 86,575 (-5 %) 94,496 (+9 %) Salamun tal-Golf tal-Finlandja 32 9,703 (0 %) 8,714 (-10 %)